24. ΝΟΜΟΘΕΤ. ΔΙΑΤΑΓΜΑ υπ’ αριθ. 2615 της 19/23 Σεπτ. 1953 Περί συμπληρώσεως συνταξιοδοτικών διατάξεων. Άρθρ.1.-Οι κατά τας διατάξεις του Ν.Δ/τος «περί διαβαθμίσεως και προαγωγής εκπαιδευτικών λειτουργών υπηρετούντων εις Ελληνικά Σχολεία της Αλλοδαπής «διαβαθμιζόμενοι ή προαγόμενοι εκπαιδευτικοί Ελληνικών Σχολείων Αλλοδαπής, δικαιούνται συντάξεως κανονιζομένης κατά τας κειμένας περί Πολιτικών και Στρατιωτικών Συντάξεων διατάξεις επί τη βάσει του βαθμού προς ον θέλουσι διαβαθμισθή ή προαχθή. Άρθρ.2.-Αι διατάξεις του εδάφ. 1 του άρθρου 60 του Α.Ν. 1854 του 1951 εφαρμόζονται από της ισχύος του παρόντος εις πάσαν περίπτωσιν κανονισμού ή αυξήσεως αναδρομικής πολεμικής συντάξεως ή βοηθήματος, διατηρουμένης εν ισχύϊ και της διατάξεως του άρθρ. 75 εδάφ. 12 του Αναγκαστικού τούτου Νόμου. Άρθρ.3.-Τα έτη υπηρεσίας εκπαιδευτικών λειτουργών κεκτημένων σήμερον την ελληνικήν ιθαγένειαν τα διανυθέντα κατά την περίοδον των ετών 1936 μέχρι και του 1943 εις τα ιταλικά τότε σχολεία της Δωδεκανήσου λογίζονται ως τοιαύτα πραγματικά συντάξιμα. 